**

**Nuutsbreef, januari/februari 2024**

*Bèste Veldeke minse,*

**1.Flitscursus spelling: herinnering.**

Op vriedig 2 februari óm 19.00 oer weurtj weer ‘ne “flitscursus” sjrieve van oos plat gegaeve door bestuurslid Piet Aben. Wilt g’r weten wie de aafspraoke zeen die ten aanzeen van ’t sjrieve van ’t Limburgs door ’n commissie van Veldeke Limburg zeen gemaaktj, den zal hae uch dao-äöver informere. De basisregels zeen henjig óm te wete es se get in dien eige dialek wils sjrieve en daobie neet mer ‘ne slaag in de loch te doon. In de fanfarezaal achter de Pejjehaof. Ingank via de parkeerplaats langs de Lidl. Kosj 6 euro, woväör ouch ’n tas kóffie.

**2. Jaorvergadering 2023 van Veldeke Krink Ech.**

Die weurtj gehaoje op woonsdig 6 mieërt a.s. in de Pejjerhaof. Ónger ’t genot van ’n teske kóffie en ’n stökske vlaaj gaon w’r truuk kieke op ’n sjoan verenigingsjaor mit väöl aktiviteite.

De statutair verplichte óngerdeile zulle, zoa-es gebroekelik, es ieëste behanjeldj waere:

’t jaorverslaag, geprissenteerdj mit foto’s. Vas te stèlle door de leje.

’t financieel verslaag en ’t verslaag van de kascontrolecommissie. Ouch vas te stèlle.

beneuming en/of herbeneuming van bestuursleje. Piet Aben en Theo Bougie zeen aaftraejendj. Piet is weer herkeesbaar. Theo haet kènbaar gemaaktj zich neet mieë herkeesbaar te stèlle es bestuurslid. Van hem numme w’r aafsjeid nao väöle jaore verdeenstelik werk väör VKE.

Het bestuur stèltj väör Jeanne Vaessen-Delsing in zien plaats te beneume. Tót 1 mieërt kènne ouch anger kandidate zich bie ’t secretariaat melje of väörgedrage waere. D’r is nóg ’n vrie plaats in ’t bestuur. ‘t Bestuur zal aan de leje vraoge in te stömme mit dees bestuursbeneuminge.

Nao de pauze zal d’r ’n korte kwis zeen väör leefhöbbers. Numt eure mobiele tillefoon hieväör mit estebleef. Verder toelichting op ’t jaorprogramma en informatie oet ’t Limburgs bestuur. Alleszins de meujte waerd óm deze aovendj te kómme.

**3. Echter Dictee.**

Mitdoon aan ‘t 3e Echter Dictee kan ouch nog. Dit jaor zal weer ‘ne verrassendje aaftrap gegaeve waere door ‘ne bekèndje plat-spraeker! Väörig jaor woor det de voetbaltrainer Sef Vergoossen; dit jaor….?? Óm mit te doon aan de wedstried óm de krakelinge, of gewuuen väör de joeks kènt g’r uch opgaeve via de website of bel 482149.

|  |
| --- |
|  |

*Vruntjelike groete names ’t bestuur,*

*Ton van Wegberg.*